АҞӘА, хәажәкыра 27 - Sputnik. Самсон Ҷанба ихьӡ зху Аԥсуа ҳәынҭқарратә драматә театр аусура иаланаргеит апроект "Арадиотеатр" ҳәа Sputnik иазеиҭеиҳәеит атеатр адиректор хада Нодар Ҷанба.
"Ҳара акырҵуеит апроект "Радиотеатр" ахацыркра ҳгәы иҭеижьҭеи. Уажәы, ишыжәдыруа еиԥш, атеатр асцена аус ауам. Убри азыҳәан ауаа зинтерес ркыша апроект иаамҭаны иҟоуп. Ҳтеатр аҭоурых ҵаула аӡбахә еиҭаҳҳәоит", - иҳәеит иара.
Апроект "Арадиотеатр" актәи ахәҭа аԥсуа театр анышьаҭаркха инаркны 60-тәи ашықәсқәа рҟынӡа аҭоурых аиҭаҳәара иазкуп. Алекциа азыӡырыҩра алшоит абри ахьарԥш ала>>
"Алекциаҿы еиҭаҳҳәоит 1912 шықәса рзы атеатр шаԥҵаз, уи ҳәынҭқарратә театрны ишыҟалаз, актиорцәеи арежиссиорцәеи рҭоурыхқәа", - ҳәа иҳәеит Нодар Ҷанба.
Актәи алекциа мҩаԥигоит адиректор хада.
"Ҳара ҳҽазаҳшәалоит асеиԥш иҟоу алекциақәа аамҭа-аамҭала рымҩаԥгара. Урҭ ирыдҳаԥхьалалоит атеатрҭҵааҩцәа, актиорцәа", - ҳәа иҳәеит иара.
Хәажәкыра 27 рзы адунеи аҿы иазгәарҭоит Атеатр жәларбжьаратәи амш (World Theatre Day).
Иара шьаҭаркын 1961 шықәса рзы, Вена имҩаԥысуаз ИуНЕСКО аҿы иаԥҵаз Жәларбжьаратәи атеатр аинститут IX-тәи аконгресс аҿы.
Иара убас шәаԥхьар ҟалоит:
-
"Атеатри абзиабареи енагь еицын…"